Document ID: 31997R1714

Komisjoni määrus (EÜ) nr 1714/97,
3. september 1997,
milles sätestatakse üldise soodustuste süsteemi raames kehtestatud päritolustaatusega toodete määratluse erandid määrusest (EMÜ) nr 2454/93, et võtta arvesse Kambodža eriolukorda seoses teatavate ühendusse eksporditavate tekstiiltoodetega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. oktoobri 1992. aasta määrust (EMÜ) nr 2913/92, millega kehtestatakse ühenduse tolliseadustik [1] (viimati muudetud Euroopa Parlamendi ja nõukogu määrusega (EÜ) nr 82/97 [2]), eriti selle artiklit 249,
võttes arvesse ühenduse tolliseadustikku kehtestava nõukogu määruse (EMÜ) nr 2913/92 rakendussätteid käsitlevat komisjoni 2. juuli 1993. aasta määrust (EMÜ) nr 2454/93 [3] (viimati muudetud määrusega (EÜ) nr 1427/97 [4]), eriti selle artiklit 76,
ning arvestades, et:
nõukogu 19. detsembri 1994. aasta määrusega (EÜ) nr 3281/94, millega kohaldatakse üldiste tariifsete soodustuste nelja-aastast kava (1995-1998) teatavate arengumaadest pärit tööstustoodete suhtes, [5] viimati muudetud komisjoni määrusega (EÜ) nr 998/97, [6] andis ühendus Kambodžale kõnealused soodustused;
määruse (EMÜ) nr 2454/93 artikliga 67 ja sellele järgnevate artiklitega kehtestatakse üldise soodustuste süsteemi raames kohaldatava päritolustaatusega toodete määratlus; kõnealuse määruse artiklis 76 sätestatakse siiski erandid nendest sätetest üldise soodustuste süsteemiga hõlmatud vähim arenenud riikide suhtes, kes esitavad ühendusele vastava taotluse;
Kambodža valitsus on sellist erandit taotlenud seoses teatavate tekstiiltoodetega; ühenduse taotlusel on Kambodža esitanud nõutava majandusalase lisateabe;
Kambodža esitatud taotlus vastab artikli 76 nõuetele; eelkõige takistab teatavate (iga-aastaseid) koguseid käsitlevate tingimuste kehtestamine, mis kajastavad ühenduse turu võimet Kambodža tooteid vastu võtta, Kambodža ekspordimahtu ja tegelikke kaubavoogusid, vastavate ühenduse tööstusharude kahjustamist;
soodustatud riikide vahelise piirkondliku koostöö edendamiseks on soovitatav ette näha, et kõnealuse erandi raames Kambodžas kasutatavad toorained peaksid olema pärit Kagu-Aasia Maade Assotsiatsiooni (ASEAN) (välja arvatud Myanmar), Lõuna-Aasia Piirkondliku Koostöö Assotsiatsiooni (SAARC) või Lomé konventsiooni kuuluvatest riikidest;
nõuded laiendada kõnealuse erandi kohaldamisala ettenähtust suuremate koguste suhtes tuleb läbi vaadata Kambodža ametivõimudega konsulteerides;
igal juhul võib kõnealust erandit kohaldada ainult kuni 31. detsembrini 1998, kui lõpeb praeguse tööstustoodete suhtes kohaldatava üldiste tariifsete soodustuste kava kehtivusaeg;
käesoleva määrusega ettenähtud meetmed on kooskõlas tolliseadustiku komitee (päritolu osakonna) arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Erandina määruse (EMÜ) nr 2454/93 artiklist 67 ja järgnevatest artiklitest loetakse käesoleva määruse lisas loetletud tooteid, mis on valmistatud Kambodžas riiki imporditud ja Kagu-Aasia Maade Assotsiatsiooni (ASEAN) (välja arvatud Myanmar), Lõuna-Aasia Piirkondliku Koostöö Assotsiatsiooni (SAARC) või Lomé konventsiooni kuuluvatest riikidest pärit olevast riidest (riidest tooted) või lõngast (silmkoelised tooted), Kambodžast pärinevaiks vastavalt allpool sätestatud korrale.
2. Lõike 1 kohaldamisel loetakse tooteid ASEANi või SAARCi riikidest pärinevaiks, kui need on saadud kõnealustes riikides määruses (EMÜ) nr 2454/93 sätestatud päritolureeglite kohaselt, või Lomé konventsiooni alusel soodustatud riikidest pärinevaiks, kui need on saadud kõnealustes riikides AKV-EMÜ neljanda konventsiooni [7] protokollis nr 1 sätestatud päritolureeglite kohaselt.
3. Kambodža pädevad ametiasutused kohustuvad võtma kõiki vajalikke meetmeid, et tagada lõike 2 sätete täitmine.
Artikkel 2
Artiklis 1 sätestatud erandit kohaldatakse ajavahemikus 1. august 1997-31. detsember 1998 Kambodžast ühendusse imporditud toodete suhtes aastaste koguste osas, mis on iga toote puhul lisas loetletud.
Artikkel 3
Artiklis 2 osutatud koguseid haldab komisjon, kes võib nende tõhusa haldamise tagamiseks võtta kõik vajalikud haldusmeetmed.
Kui importija esitab vabasse ringlusse lubamise deklaratsiooni liikmesriigis, taotledes käesoleva määruse sätetest tulenevaid eeliseid, ning kui toll tema taotluse rahuldab, teatab asjaomane liikmesriik sellest komisjonile ja eraldab oma vajadustele vastava koguse.
Eraldustaotlused, milles on kirjas deklaratsiooni vastuvõtmise kuupäev, saadetakse viivitamata komisjonile.
Kui kasutada olev kogus seda võimaldab, teeb komisjon eraldised vastavalt kuupäevale, millal asjaomase liikmesriigi toll rahuldas vabasse ringlusse lubamise taotluse.
Kui liikmesriik ei kasuta eraldatud koguseid ära, tagastab ta need võimalikult kiiresti vastava kasutada oleva koguse hulka.
Kui taotletavad kogused ületavad kasutada oleva koguse, jaotatakse kasutada olev kogus taotlejate vahel võrdeliselt. Komisjon teatab tehtud eraldistest liikmesriikidele.
Iga liikmesriik tagab kõnealuste toodete importijatele võrdse ja jätkuva võimaluse kasutada nimetatud koguseid seni, kuni asjakohane kasutada olev kogus seda võimaldab.
Artikkel 4
Kui artikli 3 kohased eraldised moodustavad lisas esitatud kogustest 80 %, kontrollib komisjon Kambodža ametivõimudega konsulteerides, kas erandi kohaldamist on vaja jätkata, kui nimetatud kogused on täis saanud.
Artikkel 5
Käesoleva määruse kohaselt väljastatava päritolusertifikaadi vormi A lahtrisse 4 tehakse järgmine märge:
"Erand - määrus (EÜ) nr 1714/97"
.
Artikkel 6
Kahtluse korral võivad liikmesriigid nõuda koopiat dokumendist, mis tõendab kõnealuse erandi alusel Kambodžas kasutatavate materjalide päritolu. Sellise nõude võib esitada ajal, kui käesoleva määruse reguleerimisalasse kuuluv kaup vabasse ringlusse lubatakse, või määruse (EMÜ) nr 2454/93 artiklis 94 sätestatud halduskoostöö kohaselt.
Artikkel 7
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Seda kohaldatakse alates 1. augustist 1997.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. september 1997

Labels: 3
18
15
1